หมอยง ชี้โควิดเป็นเชื้อฟักตัวเร็ว จึงมีโอกาสเป็นซ้ำแม้ฉีดวัคซีนแล้ว
ศ.นพ.ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก คณะแพทยศาสตร์ จุฬาลงกรณ์มหาวิทยาลัย  โพสต์ข้อความใน Facebook ส่วนตัว ว่า โรค covid -19 มีระยะฟักตัวสั้น 2 ถึง 7 วัน ไม่เหมือนอย่างโรคที่มีระยะฟักตัวยาว อย่างเช่นสุกใส (21 วัน) ตับอักเสบเอ (3-4 สัปดาห์) ตับอักเสบบี (3-6 เดือน) ประสิทธิภาพของวัคซีนในการป้องกันโรคจึงดีมาก Covid -19 จึงมีโอกาสเป็นซ้ำแล้วซ้ำอีกได้ เพราะเมื่อระดับภูมิต้านทานลดลง ก็จะมีการติดเชื้ออีก เช่นเดียวกับไข้หวัดใหญ่ที่มีระยะฟักตัวสั้น การที่มีระยะฟักตัวสั้น จำเป็นที่จะต้องอาศัยภูมิต้านทานที่สูงตลอดเวลา เพื่อขัดขวางไม่ให้ติดเชื้อ จึงเป็นการยากและเมื่อติดเชื้อแล้ว จำเป็นต้องอาศัยภูมิต้านทานระบบ T เซลล์ ในการกำจัดและลดอาการรุนแรง การให้วัคซีนไม่ว่าจะเป็นวัคซีนยี่ห้อใด ภูมิต้านทานจะขึ้นสูงหลังให้ หลังจากนั้นจะลดลงไปตามกาลเวลา ยิ่งสูงมาก ก็ลดลงเร็ว แบบ exponential curve จึงทำให้ประสิทธิภาพในการป้องกันการติดเชื้อจะลดลงไปตามเวลา แต่เมื่อติดเชื้อความรุนแรงของโรคจะลดลง เพราะมีภูมิคุ้มกันอีกระบบหนึ่งในการทำให้หายป่วย ไม่ว่าวัคซีนอะไร ยิ่งภูมิขึ้นสูงมาก ก็จะลดลงเร็ว ร่างกายจะไม่เก็บไว้ จะเหลือไว้เป็นกองหนุนเล็กน้อยเท่านั้น จึงเป็นสาเหตุที่ถึงฉีดวัคซีนก็ยังมีการติดเชื้อเกิดขึ้นได้ เมื่อระยะเวลาผ่านไป ระยะห่างของวัคซีน ตามหลักการการให้เร็ว จะกระตุ้นภูมิต้านทาน สู้การให้ระยะห่างมากกว่าไม่ได้ เป็นเรื่องหลักการของการให้วัคซีนทั่วไป  โควิด -19 ไม่หมดไปแน่นอน โรคนี้จะบรรเทาลง เมื่อทุกคนได้รับวัคซีนและยอมรับว่าจะติดเชื้อได้ แต่ความรุนแรงของโรคจะต้องลดลงและลดการเสียชีวิตให้ได้ และต่อไปการพัฒนายารักษา ก็จะมาช่วยอีกแรงหนึ่ง เราจะต้องอยู่กับโรคนี้ให้ได้ เดิมทีเราคิดว่ามาถึงครึ่งทางแล้ว แต่ความเป็นจริงระยะทางอีกยาวไกล โดยที่ทุกคนจะต้องมีภูมิต้านทานอยู่ระดับหนึ่ง ในการป้องกันไม่ให้เกิดความรุนแรงของโรคและโรคนี้จะติดเชื้อโดยธรรมชาติ เมื่อติดไปก็จะกระตุ้นภูมิต้านทาน ซ้ำแล้วซ้ำอีก เหมือนโรคหวัดที่เราเป็นในวัยเด็ก โตขึ้นมาก็จะมีภูมิต้านทานและภูมิต้านทานนั้นก็จะทำให้เป็นซ้ำไม่รุนแรงไม่ลงปอด โอกาสเสียชีวิตก็จะน้อยลง